Kristian Thulesen Dahl (DF), 2004-09-07:
Det vil Dansk Folkeparti jo også gøre, men Dansk Folkeparti vil gøre det på det tidspunkt, der er det rigtige, ikke når det er rigtigt for Det Radikale Venstre, men når det er rigtigt for Dansk Folkeparti.
Det er jo sådan den afgørende
forskel.
Men jeg kan da løfte sløret så meget, at jeg kan sige, at vi da ikke vil gøre det på en måde, så vi vil gennemføre de radikale ønsker, som de er kommet til udtryk i Det Radikale Venstres forslag til skattereform, ved at hæve benzin- og dieselafgiften og endda på et tidspunkt, hvor olieprisen er utrolig høj, ved at indføre obligatorisk a-kasse-kontingent for alle danske lønmodtagere og ved at ophæve fradraget for faglige kontingenter for lønmodtagere.
Det vil vi da ikke gøre, for det er da en utrolig uheldig måde at gøre det på i forhold til en meget stor del af den lavtlønnede del af befolkningen.
Så den måde vil vi ikke gøre det på.
Socialt set vender det jo den forkerte vej, og det ved hr. Morten Helveg Petersen selvfølgelig også.
Men jeg skal nok løfte sløret nærmere, når tid kommer, og så må hr. Morten Helveg Petersen væbne sig med tålmodighed indtil da.
Jeg anerkender fuldt ud interessen for området, specielt jo når man kommer fra et parti, der har lanceret et skatteloft, som giver mulighed for gedigne stigninger, og det kan vi jo også se i det oplæg, der er kommet.
Så jeg forstår godt, at der er stor interesse for lige præcis det her punkt.
til punkt 1: at sige, at hvis vi skal stå bag et skattestop i en kommende valgperiode, så vil vi også have indflydelse på det, punkt 2: at derfor gør regeringen klogt i at tage en forhandling med Dansk Folkeparti på forhånd før et valg, hvis den vil have sikkerhed for, at det flertal, der er der i dag omkring skattestoppet, også er der efter et kommende valg, og vi siger punkt 3: at når den forhandling i givet fald kommer, hvad vi meget mener den bør gøre, så vil vi have sigte på, hvordan man skaber social lighed i forhold til det skattestop, der eksisterer i dag. Den målsætning kan man jo så nå ad flere veje, vil jeg gerne sige til hr. Morten Helveg Petersen, og det er jo egentlig derfor, at jeg ikke i dag vil fortælle, hvordan vi selv ville gøre det, hvis vi alene bestemte.
Det kan jo gøres ad flere veje.
Man kan jo gøre det ved at justere inden for skattestoppet, men sådan at det stadig væk er et skattestop - det ved hr. Morten Helveg Petersen, der har arbejdet meget med det her, jo om nogen - men man kan jo også gøre det ad andre veje: ved at lade skattestoppet stå og så kompensere andre steder i den offentlige udgiftspolitik.
Det er det, vi vil forbeholde os en ret til at diskutere med regeringen, hvis regeringen tager imod vores opfordring om at få den her debat inden et folketingsvalg.
Det, regeringen bare ikke kan regne med, er, at vi bare læner os tilbage og siger, at hvad regeringen har fundet på omkring skattestoppet før sidste valg - og som vi så har støttet i den her valgperiode, fordi det efter vores opfattelse har været fornuftigt i den her valgperiode - støtter vi bare pr. automatik også i den kommende valgperiode.
Hr. Morten Helveg Petersen burde jo være tilfreds med, at vi lancerer det, for det gør jo også, at skattedebatten bliver lidt mere interessant og får lidt mere puls, og det tror jeg da at Det Radikale Venstre bør være glad for.